सत्तारूढ़ भाजपा से अलग होकर कजपा बनानेवाले दक्षिण भारत में भाजपा के पूर्वखेवनहार येदीयुरप्पा के जाने से भाजपा को चुनावों में अवश्य ही नुक्सान झेलना पड़ेगा. पिछले कुछ वर्षों से भारतीय जनता पार्टी का शीर्ष नेतृत्व पार्टी को किस दिशा की ओर ले जाना चाहता है यह समझ से परे है. वरिष्ठ और अनुभव वाले नेताओं को हाशिए पर धकेलते हुये पार्टी की कमान कनिष्ठ, अनुभवहीन और असक्षम हाथों में सौपने की प्रक्रिया के साथ-साथ सत्ता वाले राज्यों में संगठन और सत्ता में अनदेखी के आरोपों के चलते पार्टी में बढती अंतर्कलह को जिस प्रकार से समाधान करते हुए निपटाया जाना चाहिए था वह नहीं हुआ. इसके ठीक विपरीत जुगाडू किस्म के कनिष्ठ और हवाई नेतागण जो अपने कनेक्शन के माध्यम से केंद्रीय संगठन में पद प्राप्त करने में सफल रहे हैं, किस प्रकार भाजपा की नैया को आने वाले चुनावों में पार लगाने में सफल रहेंगे यह भाजपा के लिए चिंता का विषय है. एक कहावत है कि “ भूतकाल के अनुभवों से सीख लेकर वर्तमान में उचित प्रयास किये जाने चाहिए…ताकि भविष्य सुखद बने.” परन्तु भारतीय जनता पार्टी पर ऐसे कथनों का कोई प्रभाव दिखाई नहीं देता. २०१४ में केंद्र में भाजपा के नेतृत्व में सरकार बनाने का स्वप्न देखने वाली एनडीए एक ओर जहाँ टूटने के कगार पर है वहीँ भाजपा के अपने शासन वाले राज्यों के किले एक के बाद एक करके धराशाही हो रहे है. उत्तरप्रदेश और राजस्थान के बाद उत्तराखंड फिर हिमाचल और अब कर्नाटक में भी भाजपा शासित किले के ध्वस्त होने की सम्भावना बनती दिख रही है. गडकरी के जाने के बाद मजबूरी में राष्ट्रीयअध्यक्ष पद की कमान संभालनेवाले राजनाथसिंह से भाजपा के पुराने समर्थकों को बहुत आशाएं थी कि कर्नाटक के चुनावों से पूर्व वह येदियुरप्पा को वापिस भाजपा में लाकर की कर्नाटक भाजपा को नई शक्ति देने का कार्य करते हुये पार्टी को चुनाव में उतारेंगे. परन्तु ऐसा संभव ना हो सका. जिस प्रकार सत्ता और संगठन की समस्याओं का शीर्ष नेतृत्व द्वारा समय पर सही तरीके से निवारण ना करने के कारण ही हिमाचल में ठीकठाक चल रही सरकार को पार्टी की अंतर्कलह और विघटन के चलते गंवाना पड़ा था लगभग वैसी ही परिस्थिति की पुनरावृति कर्नाटक में भी होने जा रही है. यहाँ भी हिमाचल के महेश्वरसिंह और डा० राजन सुशांत की भांति ही बीएस येदियुरप्पा का मामला सही ढंग से नहीं सुलझाया गया था. जिसके चलते येदियुरप्पा को हिमाचल के महेश्वर सिंह की ही भांति मजबूरन पार्टी से बाहर अपना रास्ता तलाशना पड़ा और कर्नाटक जनता पार्टी का जन्म हुआ. हिमाचल में प्रो० प्रेम कुमार धूमल के नेतृत्व में चल रही भाजपा सरकार के “मिशन रिपीट” को अपनों ने ही चुनावों में “डिफीट” में बदल दिया था. आज हिमाचल भाजपा विपक्ष में है. ठीक वैसे ही पारिस्थित से पांच मई को होनेवाले कर्नाटक विधानसभा के चुनावों के चौकोने संघर्ष में सत्तारूढ़ भाजपा को दो-चार होना पड़ेगा. येदियुरप्पा की काजपा के कर्नाटक चुनावों में उतरने से कमजोर पडी भाजपा के लिए पुनः सत्ता पर वापसी बहुत ही कठिन लग रही है.